"Ühenduses" dr Charles Stanleyga.
Et maailm kuuleks evangeeliumi terve piibelliku õpetuse kaudu.
In Touch esitleb:
"Tagasi koju"
Bailey on üks rahulikumaid ja vaiksemaid linnu, kus olen olnud.
Siin on pagarikoda, tuletõrje, bensiinijaam ja kirik.
Kõik on väike.
Nii väike, et ühe hetkega oled linna teises otsas.
Töötasin noore poisina üheksa aastat piimafarmis,
lisaks aitasin isa veisefarmis.
Olen kasvanud farminduse keskel.
See on üks tore vara-üles-hilja-magama-töö.
See väsitab ja annab hea une. Minu silmis on see hea elu.
18-aastaselt jätsin farmi ja siirdusin rauatööle.
Töö selles valdkonnas ei jäta aega pere jaoks.
Kui lased sel liiga kaugele minna, laguneb ka abielu.
Kaugenesin Susanist ja lastest.
Hakkasin jooma ja veetsin palju aega linnast väljas.
See räsis mind korralikult.
Kõik oli minu õlul.
Pidin üksi lapsi kasvatama.
Hakkasin mehe peale viha pidama.
Ma ei pidanud end alkohoolikuks.
Kui aga välja läksime,
siis jõime ja ma tundsin, et see väljub kontrolli alt.
Hakkasin mõtlema, kas oleme millestki ilma jäänud.
Kas see ongi kogu elu?
Peab olema midagi enamat.
Elu peab olema enamat kui iseenda teenimine.
Pärast mitut eemaloldud aastat tulin tagasi koju.
Miski murendas mind. Mu tervis oli kehv.
Mu pere ja abielu olid pea peal.
Oli aeg muutuda.
Tulin koju tagasi, kuid alkohol tuli koos minuga.
Kes ja kus sa ka pole, millises seisus sa ka pole,
kasvõi nii madalal kui kadunud poeg, või madalamalgi -
sul on lootust, kui võtad kuulda mu sõnu.
Jim ja mina tulime väljast nagu ikka. Oli ju laupäeva õhtu.
Panime teleka tööle. Seal oli dr Stanley.
Oleksime kanalit vahetanud, aga millegipärast jäime vaatama.
Taevane Isa armastab sind.
Kuigi oled teinud pattu, olnud sõnakuulmatu,
joonud ja teinud kõike muud, kuuleb Ta sind.
Me ei saanud kanalit vahetada.
Kuulasime jutluse lõpuni.
Kui see läbi sai,
oli midagi juhtunud.
Ta muudab su elu, teeb su uueks.
Kas oled valmis võtma Ta vastu oma Päästjaks ja Issandaks?
Sealsamas diivanil selle jutluse ajal
tegin otsuse, et ma ei joo enam.
2012. aastast, sellest päevast alates, algas meie muutumine.
Püha Vaim hakkas meie sees tööd tegema.
Ütlesin Jimile, et kui hakkame kirikus käima,
peame võtma seda tõsiselt.
Hakkasime Suega käima koguduse väikegrupis. See õpetas palju.
Õppisin seal suu kinni hoidma ja kuulama.
Juhin praegu üht väikegruppi ja õpin mentoriks.
Andsin ühele noormehele Piibli.
Ta ema olevat kaua palvetanud, et ta kohtuks sellise inimesega nagu mina.
Ma usun, et suur misjonipõld on lahti minusugusele,
kes töötab ehitusvaldkonnas.
Mida ütleksin Jumalale pärast seda,
mida Ta on mulle, Susanile ja meie perele viimased kuus aastat andnud?
Ma ütleksin: "Rohkem. Ma vajan rohkem.
Sest sellest ei saa küllalt."
Ma ei mõtle materiaalseid asju,
vaid rõõmu ja armastust meie südames.
Tahan seda veel.
"Et meid täienisti kasutada, vajab Jumal murtud südant."
Veel julgustavaid lugusid: intouch.org/stories
Täna saates: "Jumal kui meie Isa"
Jumalale omistatakse Piiblis palju nimesid.
Luba ma küsin midagi.
Kui tunned end üksiku ja jõuetuna,
siis milline Jumala nimedest mõjub sulle kõige tugevamalt?
Kui sul on valus, siis milline neist kinnitab sind enam?
Kui tunned hirmu ja lootusetust
või tunned, et ei suuda olukorraga toime tulla,
siis milline neist pakub enam tröösti?
Kui mõelda kõigile Jumala nimedele, mis Piiblis on,
siis üks, mis sobib kõigiks neiks puhkudeks, on Isa.
Mõelge, meil on au kutsuda Jumalat oma taevaseks Isaks.
Meil on au kutsuda Jumalat oma Isaks. See on suur au.
Tänases jutluses tahan niisiis rääkida sellest,
et meil on Jumal, keda kutsuda oma Isaks ja tunda oma Isana.
Teeme Piiblist lahti ühe tuttava koha, mäejutluse.
Nagu teame, õpetab Jeesus siin oma jüngreid palvetama.
Ta ütleb Matteuse 6. peatüki 8. salmis:
"Ärge siis saage nende sarnaseks..." Ta räägib uskmatutest.
"...sest teie Isa teab, mida teile vaja läheb, enne kui te teda palute!
Teie palvetage..." Ta näitab, kuidas on võimalik palvetada.
"Meie Isa, kes sa oled taevas! Pühitsetud olgu sinu nimi!
Sinu riik tulgu, sinu tahtmine sündigu nagu taevas, nõnda ka maa peal!
Meie igapäevast leiba anna meile tänapäev!
Ja anna meile andeks meie võlad,
nagu meiegi andeks anname oma võlglastele!
Ja ära saada meid kiusatusse, vaid päästa meid ära kurjast!
Sest sinu päralt on riik ja vägi ja au igavesti. Aamen."
Ta ütleb, et me peaksime palvetama.
See oli tolle aja inimeste jaoks senikuulmatu.
Jeesus tuli ju eelkõige selleks,
et surra ristil meie pattude eest ja taastada meie suhe taevase Isaga.
Mõelgem viivuks sellele,
milles väljendub Tema isalikkus.
Kuidas taevane Isa oma isalikkust näitab?
Ta näitab seda nii, nagu iga isa peaks seda oma lastele näitama.
Mõtle kahele asjale.
Esiteks on sul suhe Isaga, kes näitab sulle oma isalikkust.
Teiseks saad sina näidata oma lastele samasugust isalikkust.
Soovitan võtta paber ja pliiats ning panna see kirja.
Kui tahad olla hea isa, siis sul on olemas eeskuju.
Selle eeskuju on andnud Jumal.
Meie Jumal on tulnud Jeesuse Kristusena.
Kui kõrvutada Teda mis tahes muude jumalate, prohvetite, messiatega,
ei küündi need ligilähedalegi.
Kuulake nüüd,
kuidas meie võimas Jumal igatseb näidata oma isalikkust.
Esiteks igatseb Ta olla meiega lähedane.
Seepärast ütlebki Ta, et kutsuksime Teda oma Isaks.
Mitte ainult Jumalaks, Maailma Valitsejaks,
mitte ainult Pühaks või Kohtumõistjaks.
Ta ütleb, et kutsuksime Teda Isaks.
Selles palves ütles Jeesus:
"Meie Isa, kes sa oled taevas! Pühitsetud olgu sinu nimi!"
Õrnale isalikkusele järgneb kohe pühalikkus.
Sellega tahab Ta öelda,
et meil võib olla Temaga lähedane suhe.
Kuigi Ta on läbinisti püha, patuta, täiuslik ja Temas pole pettust,
võib meil siiski olla Temaga isiklik suhe.
Jeesuses Kristuses. Me pole täiuslikud.
Kas me jõuame selleni, et me ei tee enam pattu? Ma kahtlen.
Mina pole kohanud ühtki pühakut, kes arvab, et on patuta.
Me ei pea olema patuta, vaid kõndima Jumala ees õigena.
Kui me komistame ja kukume, tuleb meie armastav Isa.
Kas märkate, kui läbipaistev see palve on?
Ta ütleb, et me võime tulla Ta juurde ja meil on õigus seda palvetada.
Peale selle, et võime tunnistada Tema pühadust,
võime ka öelda: "Isa, olen puuduses. Anna mulle igapäevast leiba.
Keerasin jama kokku, andesta mu patud.
Ma olen nõrk. Ära lase mul langeda kiusatusse."
Nii avan oma südame. Kuidas Jumal vastab?
Ta ütleb: "Ma mõistan, et oled nõrk.
Ma andestan sulle su kõva südame, selle, kuidas seda inimest kohtlesid.
Mina annan sulle, mida sa vajad."
Au tunda Teda kui oma Isa tähendab tunda Teda lähedalt.
Teine oluline asi on see,
et meil on au tunda Teda kui Isa, kes soovib meiega suhelda.
Mida Ta ütleski?
"Kui tahad Isaga rääkida, siis ütle:
"Minu Isa, kes sa oled taevas, pühitsetud olgu sinu nimi.""
Seejärel tood välja oma tunded, vajadused või mille tahes.
Siin on paar tähtsat kohta.
Jeesus räägib muu hulgas paastumisest ja palvetamisest
ning siin justnimelt palvetamisest.
Vaatame Matteuse 6:6 ja mida Jeesus seal räägib.
Enne seda ütleb Ta, et me poleks nagu silmakirjatsejad,
kes palvetavad sünagoogides. Seejärel Matteuse 6:6:
"Aga sina, kui sa palvetad, siis mine oma kambrisse
ja lukusta uks, palveta oma Isa poole, kes on varjatud,
ja su Isa, kes näeb varjatutki, tasub sulle!"
See tähendab seda, et Ta on sind kuulnud.
Sa võid Temaga suhelda, Ta on sind kuulnud!
Ja Ta vastab su palvele.
Otsime üles Matteuse 7:7. See on võrratu kirjakoht.
Kuulake nüüd: "Paluge, ja teile antakse..."
Jeesus ütleb, et "paluge, ja teile antakse, otsige, ja te leiate,
koputage, ja teile avatakse,
sest iga paluja saab
ja otsija leiab ja igale koputajale avatakse!
Kas on teie seas sellist inimest, kellelt ta poeg palub leiba,
ent tema annab talle kivi?
Või kui ta palub kala, ent ta annab talle mao?
Kui nüüd teie, kes olete kurjad, oskate anda häid ande oma lastele,
kui palju enam teie Isa, kes on taevas,
annab head neile, kes teda paluvad!". Vaata vaid!
Kui meie, kes oleme patused, oskame anda oma lastele head,
kui palju enam annab taevane Isa meile häid asju.
Järelikult on meil Isa, kes tahab meiega suhelda.
Meil on Isa, kes tahab meid kuulata.
Kui Ta ei kuulaks, ei saaks ta öelda "paluge, ja teile antakse".
Ta kuulab.
Ta tahab, et Temaga räägiksime, Teda kuulaksime, viiksime vestlust edasi.
Seda kutsutakse palvetamiseks.
Suhtlemiseks.
Tema tundmise juures on imeline see,
et Ta on Isa, kellega saan rääkida.
Mul võib olla Temaga suhe, võin Temaga rääkida ja Ta kuulab.
Ta ei pruugi kõigega nõustuda ega kõiki mu tahtmisi täita, tänu Jumalale.
Niisiis on Ta öelnud,
et kui meie oskame oma lastele anda head, kui palju enam Isa...
Ta tunneb suurt rõõmu, et võib anda head neile, kes Teda paluvad.
Mõtle sellele.
Isa tundmise juures on julgustavamaid asju see,
et meil võib olla lähedane suhe, me võime Temaga rääkida
ja kolmandaks, et Ta armastab meid tingimusteta.
Otsime üles Johannese 17. peatüki.
Siin Jeesus palvetab päev enne ristile minekut.
Kuulame, mida Ta ütleb.
See terve peatükk on palve.
23. salm.
Loeme 22. salmist: "Ja mina olen andnud neile selle kirkuse,
mille sina oled andnud mulle, et nad oleksid üks, nii nagu meie oleme üks:
mina neis ja sina minus, et nad oleksid täielikult üks,
nii et maailm tunneks ära, et sina oled minu läkitanud
ja et sa oled armastanud neid, nii nagu sa oled armastanud mind."
Oot-oot.
Jeesus ütleb siin:
"Isa, sa armastad minu jüngreid, nagu sa armastad mind."
Nüüd ma küsin,
kas Jumala armastusel Jeesuse vastu on tingimusi.
Kas on või pole?
Muidugi mitte!
Kuidas võiks taevase Isa armastus olla tingimuslik,
kui Jeesus ütles, et Tema ja Isa on üks?
Täielik ja täiuslik ühtsus, harmoonia.
"Sa armastad neid justnagu mind."
Meil on ääretu au tunda Teda lähedalt
ning rääkida Isaga, kes meid nõnda armastab.
Kas Johannes ei ole mitte 3. peatükis öelnud
"Vaadake, kui suure armastuse Isa on meile andnud:
meid hüütakse Jumala lasteks"?
Ja mitte ainult.
On imeline teada, et meil on armastav Isa,
kes armastab meid tingimusteta, aga täidab ka kõik meie vajadused.
Ta on seda lubanud.
Vaatame uuesti Matteuse 6. peatüki palvet.
Enne kui Jeesus näitab, kuidas palvetada,
ütleb Ta 8. salmis...
Matteuse 6:8: "Ärge siis saage nende sarnaseks..." Rääkides uskmatutest.
"...sest teie Isa teab, mida teile vaja läheb, enne kui te teda palute!"
Kiitus Jumalale!
Kui läheme Jumala ette, pole meil öelda midagi, mida Ta juba ei teaks.
Ta teab juba kõike.
Ta ütleb, et teab meie vajadusi juba enne, kui Temalt palume.
Ütleksin lausa, et Ta teab meie vajadusi enne meid.
Milline võrratu Isa!
Võime olla Temaga lähedased, Temaga suhelda.
Ta armastab meid tingimusteta, täidab meie vajadused.
Ütle mulle,
kas sul on oma lastega lähedane suhe.
Kas saad nendega rääkida?
Kas armastad neid tingimusteta? "Muidugi."
Sellest tähtsam on,
kas nad teavad ja tunnevad
ning usuvad, et neid tõeliselt armastad.
Võime küll armastada, aga kas nad seda ka tajuvad?
Kas teed kõik, et täita nende vajadused?
Proovid mõelda, mis võiks olla nende suurim vajadus.
Selleks pole auto, riided või haridus.
Nende suurim vajadus on, et nende jumalakartlik isa
näitaks eeskuju ja jagaks nendega piibellikke põhimõtteid,
mis aitaks neil püsida kindlana evangeeliumi õpetuses.
Juurdununa põhimõtetes, mis toovad neile elus kordamineku.
Et nad oleks juurdunud niivõrd sügavale Jumala Sõna lubadustesse,
et mis ka ei juhtuks,
nad teavad, et nende armastav Isa tuleb neile appi.
See on selle suhte puhul eriline,
sest meie ei saa oma lastele lubada, et oleme alati olemas.
Võime täita nende vajadused, aga ei saa alati olemas olla.
Piibli üks suurimaid lubadusi on see,
et meil on armastav Isa, kes on meie jaoks alati olemas.
Ta ütleb: "Ma ei hülga sind ega jäta sind maha."
Ööl enne ristisurma teenis Jeesus pühendunult,
näitamaks oma jüngritele, et Ta küll lahkub, aga ei jäta neid.
"Ma ei jäta teid orbudeks.
Mu Isa saadab teile Püha Vaimu.
Tema on justnagu mina.
Kui Tema tuleb, teeb Ta teie elus sedasama, mida mina."
Kui võrratu on teada, et meil on armastav taevane Isa,
kellega rääkida,
olla lähedane.
Ta armastab meid tingimusteta, täidab meie vajadused ega jäta meid eal.
Ta ei hülga meid mitte kunagi.
Ükski vanem ei või seda lubada.
Ütlen niipalju, et me ei saa olla alati oma laste jaoks olemas füüsiliselt,
aga saame siiski olla olemas.
Minu ema on minuga siiani, kuigi ta on taevas.
Seda seepärast,
et väiksest peale põlvitas ta mu voodi kõrval,
palvetas mu eest ja ütles mu nime.
Kuulen seda praegugi.
Mäletan tänaseni asju, mida ta minu pärast palvetas.
Tunnen tänaseni
tema osavõtlikkust, siirast armastust ja muret minu pärast.
Mäletan tänaseni, mida ta ütles mul teha ja millest hoiduda.
Laps lahkub küll ühel päeval kodust,
aga isana on sinu ülesanne näidata eeskuju
ning olla talle selline armastav isa,
kellest ta ei tahaks kunagi kaugeneda.
Mitte kunagi.
Isad, see on ülimalt oluline.
Sa ei saa oma lapsega jääda,
aga saad olla isa, kellest ta ei taha kunagi kaugeneda.
Taevase Isa tundmise juures on imeline veel see,
et Ta kasvatab meid.
Teeme korraks lahti Heebrealastele 12.
Heebrealastele 12. peatüki.
Jumala puhul on imeline, et võime tunda Teda kui kasvatajat.
Võid arvata, et selles pole midagi head, aga sa eksid.
Ka sina õpetad oma lastele distsipliini. Miks?
Loodan, et mitte vihast.
Kui distsiplineerid, siis sa kasvatad armastuses,
pidades silmas kasvatatava heaolu.
Mitte selleks, et oma viha välja elada.
Jumal distsiplineerib oma lapsi. Vaatame, kui tähtis see on.
Heebrealastele 12:5 ja sealt edasi.
"Ja te olete täiesti unustanud julgustuse,
mis teile nagu poegadele ütleb:
"Mu poeg, ära põlga Issanda karistust ja ära nõrke, kui tema sind noomib!
Sest keda Issand armastab, seda ta karistab,
ta piitsutab..." Ta võtab meid aeg-ajalt ette.
"...iga poega, kelle ta vastu võtab.
Kannatused on teile kasvatuseks:
Jumal kohtleb teid nagu poegi, sest mis poeg see on, keda isa ei kasvata?
Kui te olete ilma kasvatuseta, mille osaliseks on saanud kõik,
siis tähendab see, et te olete sohilapsed ja mitte pojad."
See, et Jumal meid kasvatab,
näitab, et me tõesti oleme Tema lapsed.
Seda isadelt ju oodataksegi.
Kui su lapsed ei kuula sõna,
on sinu kohustus Jumala ees
neid kasvatada, kutsuda armastuses korrale, hoida sõnakuulmatuse eest.
Jumal teeb sama.
"Pealegi olid meie lihased isad meile kasvatajaiks ja me pelgasime neid;
kas me siis palju enam ei peaks alistuma vaimude Isale, et elada?"
Siin öeldakse, et kui meie isad meid kasvatasid,
siis me austasime neid.
Pole siis imestada, et noored nii käituvad,
kui isad neid ei kasvata.
Paremat polegi oodata.
Sa pole kursis sellega, mida su laps teeb, kus ta käib.
Annad mõista, et sa ei hooli, et sul pole aega.
"Olen sulle kõike andnud. Ära mind rohkem tülita."
Siis polegi ju paremat oodata.
Niisiis, meie lihased isad olid meile kasvatajaiks ja me pelgasime neid.
"...kasvatasid meid ju lühikest aega ja oma äranägemise järgi,
aga tema kasvatab meid meie kasuks, et saaksime osa tema pühadusest."
Teisisõnu, meil on armastav Isa, kes meid kasvatab.
Mõnikord on see valus ja ebamugav, mõnikord tahaksime ära joosta,
aga see on meie kasuks.
Kas sa ei arva, et oleks tark tegu kutsuda Teda oma taevaseks Isaks?
Saad seda teha, kui tunnistad Talle oma patud,
võtad Ta Poja Jeesuse Kristuse oma Päästjaks
ja ütled Talle: "Ma palun, et andestaksid mulle mu patud.
Ma usun, et Jeesus Kristus on minu eest surnud ja mulle andestanud.
Palun sind, et päästaksid mind ja võtaksid mind oma lapseks."
Kui seda palud, vastab Ta sulle silmapilkselt.
Meil, usklikel, on võrratu au elada sellise armastava Isaga.
Isa, oleme südamest tänulikud,
niiväga tänulikud, et oled just selline Jumal.
Palvetan, et Püha Vaim kinnistaks need tõed,
vajutaks ja juurutaks need nii sügavale meisse,
et need kannaks üha uut vilja.
Et alati, kui su peale vaatame, võiksime julgelt kutsuda sind Isaks
ning teada, et sa kuulad ja räägid meiega.
Aamen.
Kui saade on olnud sulle õnnistuseks,
külasta meie kodulehte intouch.org.
"Ühenduses" juhib inimesi kõikjal maailmas Jumala tundmisse
ja ehitab üles kohalikku kogudust.
Saadet toetab In Touchi organisatsioon
ning see on saanud teoks Jumala armu, palvete ja annetuste toel.
Tõlge: Karin Reisko